სპორტი ისრაელში
ისრაელის კულტურაში სპორტი დიდ როლს ასრულებს. ქვეყანაში სპორტის წარმომადგენელია კულტურისა და სპორტის სამინისტრო. ისრაელში ყველაზე პოპულარული სპორტის სახეობებია ფეხბურთი და კალათბურთი. ისრაელი არის ებრაული სპორტის საერთაშორისო ცენტრი მთელს მსოფლიოში; 1932 წლიდან ქვეყანაში ტარდება მაკაბიას თამაშები - ოლიმპიური სტილის ღონისძიება ებრაელი სპორტსმენებისთვის. აზიის კონტინენტზე ისრაელის ადგილმდებარეობის მიუხედავად, ისრაელის სპორტულ ასოციაციებს სხვადასხვა სპორტის სახეობებში ევროპულ ასოციაციებს მიაკუთვნებენ, რადგან არაბული აზიის მრავალი ქვეყანა უარს აცხადებს ისრაელ სპორცმენებთან ასპარეზობაზე. ისრაელში მთავრობის მხარდაჭერა და ბიუჯეტი სპორტში დასავლეთის სხვა ქვეყნებთან შედარებით დაბალია. თუმცა, ბევრმა ისრაელმა სპორტსმენმა და გუნდმა შეძლო საერთაშორისო წარმატების მოპოვება. ისრაელის ეროვნულმა საკალათბურთო ნაკრებმა აზიის თამაშებში ორი ოქროს მედალი, ხოლო ევროპის ჩემპიონატში ერთი ვერცხლის მედალი მოიპოვა; რაც შეეხება კლუბურ კალათბურთს, მაკაბი თელ-ავივი ექვს ევროპულ ტიტულთან ერთად ევროპის ერთ-ერთ საუკეთესო კლუბად მიიჩნევა. ისრაელის ეროვნულ საფეხბურთო ნაკრებს მოგებული აქვს AFC აზიის თასი, ხოლო ისრაელის დევისის თასის გუნდმა 2009 წლის დევისის თასზე მეოთხედფინალს მიაღწია. ოლიმპიურ თამაშებში ქვეყანას 9 მედალი აქვს მოგებული.